Skolestart er lige om hjørnet, og det betyder, at mange små og nye trafikanter skal ud i trafikken. For at sikre at de urutinerede trafikanter får en tryg skolestart, gennemfører politiet landet over målrettede indsatser på skolevejene i ugerne 33, 34 og 35. Tidligere kontroller har vist, at der er brug for en særlig indsats omkring skolerne. - Hvert år stopper vi desværre alt for mange bilister, der kører for stærkt, som har glemt at bruge sele på dem selv og deres barn eller som undlader at respektere diverse forbudsskilte ved skolerne, siger Christian Berthelsen, der er politiassistent i Rigspolitiets Nationale Færdselscenter. Politiet har oplevet, hvordan bilister har haft for travlt med at bringe deres egne børn sikkert i skole, og ikke har udvist hensyn over for andres børn. Generelt er forældre dog gode til at passe på deres og andres børn, understreger politiet, og få børn kommer til skade i trafikken. Ved kontrollerne landet over har politiet særligt fokus på bilernes hastighed omkring skoleveje, om børnene og førerne har sikkerhedssele på, forældrenes trafikale adfærd i forbindelse med aflevering af børn ved skolerne samt skolepatruljernes arbejde. - Det er vigtigt at køre hensynsfuldt på skolevejene, hvor tusindvis af børn færdes hver dag, siger politiassistent Christian Berthelsen.

Opsummering:
Politiet sætter ind med en landsdækkende indsats, når tusinder af børn har første skoledag.